
_START_ARTICLE_
Radiosender Gleiwitz
_START_SECTION_
"Overfaldet" på Gleiwitz senderen
_START_PARAGRAPH_
Om aftenen den 31. august 1939 trængte SS Sturmbannführer Alfred Naujocks og fem andre SS-folk ind i den tyske Gleiwitz-sender. Alle var klædt i civil og optrådte som polske frihedskæmpere._NEWLINE_Aktionen var nær gået galt, idet Gleiwitz-senderen ikke udsendte selvstændige programmer, men blot videresendte programmer fra senderen i Breslau. Endelig fandt SS-folkene en mikrofontilslutning, der kunne anvendes til at udsende meldinger om driftsforstyrrelser, så det blev muligt at udsende den melding, der var formålet med aktionen._NEWLINE_Programmet blev afbrudt og et ca. fire minutter langt opråb – angiveligt fra det polske mindretal – blev udsendt._NEWLINE_Et lig medbragt fra en KZ-lejr blev efterladt som bevis på det polske overfald. Hele aktionen varede kort tid.
_START_SECTION_
Eneste tilbageværende sendemast af træ
_START_PARAGRAPH_
Den 118 meter høje sendemast ved Gleiwitz senderen står stadig og anses for verdens højeste trætårn og den eneste tilbageværende træsendemast.